ગાંધીનગર- મુખ્યપ્રધાન વિજય રુપાણીના ઇઝરાયેલ પ્રવાસના ત્રીજા દિવસે કૃષિલક્ષી વેપાર અને વ્યવસ્થાપનક્ષેત્રમાં મહત્ત્વની ચર્ચા થઇ હતી. કૃષિ રાજ્યપ્રધાન જયદ્રથસિંહ પરમાર અને ટોચના અધિકારીઓએ ઇઝરાયેલની ટોચની કંપની તાહલ ગ્રૂપના તજજ્ઞ જ્ઞાનનો ગુજરાતના કૃષિ અને જળ વ્યવસ્થાપન ક્ષેત્રે વિનિયોગ કરવાની સંભાવના ચકાસી હતી. કૃષિ રાજ્યપ્રધાન જયદ્રથસિંહ પરમારની આગેવાનીમાં ગુજરાત સરકારના ઉચ્ચ અધિકારીઓ સાથે યોજાયેલી એક મહત્વપૂર્ણ બેઠકમાં તાહલ ગ્રુપના મેનેજમેન્ટે ગુજરાતના કૃષિ ક્ષેત્રે – વાવેતરથી લઇને પ્રોસેસિંગ અને પેકેજિંગ સુધીના સોલ્યૂશન્સ માટે ગુજરાત સાથે સહયોગ સાધવામાં ઊંડો રસ દર્શાવ્યો હતો.